**Ministru kabineta rīkojuma projekta „Par Ministru kabineta 2005.gada 18.maija rīkojuma Nr.322 „Par Koncepciju neatkarīgo jeb patstāvīgo iestāžu statusa regulēšanai” atzīšanu par spēku zaudējušu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta 2009.gada 13.oktobra noteikumu Nr.1178 „Attīstības plānošanas dokumentu izstrādes un ietekmes izvērtēšanas noteikumi” 65.3.apakšpunkts.  2. Ministru prezidenta 2012.gada 17.aprīļa rezolūcija Nr.12/SAN-525. |
| 2. | Pašreizējā situācija un problēmas | Ar Ministru kabineta 2005.gada 18.maija rīkojumu Nr.322 „Par Koncepcija neatkarīgo jeb patstāvīgo iestāžu statusa regulēšanai” tika atbalstīts Koncepcijas neatkarīgo jeb patstāvīgo iestāžu statusa regulēšanai kopsavilkumā ietvertais risinājums un Tieslietu ministrija noteikta par atbildīgo institūciju koncepcijas īstenošanā. Tieslietu ministrijai tika uzdots atbilstoši koncepcijai izstrādāt un tieslietu ministram līdz 2005.gada 1.novembrim iesniegt noteiktā kārtībā Ministru kabinetā likumprojektu par grozījumiem Latvijas Republikas Satversmē, bet pēc likuma par grozījumiem Latvijas Republikas Satversmē pieņemšanas Saeimā sagatavot un iesniegt noteiktā kārtībā Ministru prezidenta rīkojuma projektu par darba grupu, kura atbilstoši koncepcijas IV nodaļas 2.punktam izstrādās nepieciešamos normatīvo aktu projektus.  Koncepcijā piedāvātais problēmas risinājuma variants paredz sagatavot likumprojektu par grozījumiem Satversmē, lai noteiktu izņēmumus no Satversmes 58.pantā nostiprinātās valsts pārvaldes iestāžu padotības Ministru kabinetam, neuzskaitot Satversmē „neatkarīgās” iestādes, bet piešķirot Saeimai pilnvaras veidot šādas iestādes, nosakot “parastajā” likumā to padotību. Koncepcijā paredzēti šādi galvenie Satversmes grozījumu virzieni:  1) Satversmes 58. pants tiek izteikts jaunā redakcijā, paredzot, ka Saeima ar likumu var izveidot iestādes, kuras nav padotas Ministru kabinetam;  2) jaunā redakcijā tiek izteikta Satversmes 7. nodaļa, nostiprinot Latvijas Bankas kā valsts centrālās bankas statusu arī Satversmē.  Izpildot uzdevumu, Tieslietu ministrija 2006.gada 28.augustā (dokumenta numurs 1-9.2/2113) Valsts kancelejā iesniedza likumprojektu „Grozījumi Latvijas Republikas Satversmē”, par kura aktualitāti Tieslietu ministrija regulāri informēja, taču Ministru kabineta darba kārtībā tas netika iekļauts.  Ministru kabinets 2011.gada 19.jūlija sēdē izskatīja un pieņēma lēmumu (prot. Nr.44 25.§) nosūtīt Saeimas Tautsaimniecības, agrārās, vides un reģionālās politikas komisijai atbildi uz tās 2011.gada 21.jūnija vēstuli Nr.9/8-2-n/180-2011, kurā tika lūgts iespējami ātri pieņemt lēmumu par grozījumu Latvijas Republikas Satversmē sagatavošanu, lai pamatlikumā nostiprinātu Sabiedrisko pakalpojumu regulēšanas komisijas un citu valsts pārvaldes subjektu tiesības izdot ārējos normatīvos aktus. Ministru kabinets informēja komisiju, ka Tieslietu ministrija aktualizēs saskaņā ar Ministru kabineta 2005.gada 18.maija rīkojumu Nr.322 „Par Koncepciju neatkarīgo jeb patstāvīgo iestāžu statusa regulēšanai” sagatavoto likumprojektu „Grozījumi Latvijas Republikas Satversmē”, nosūtīs to saskaņošanai steidzamības kārtībā ministrijām un iestādēm, kuras saskaņā ar minētās koncepcijas atbalstīto problēmas risinājuma variantu būtu nosakāmas kā izņēmums no Satversmes 58.pantā nostiprinātās valsts pārvaldes iestāžu padotības Ministru kabinetam un iesniegs likumprojektu izskatīšanai Ministru kabinetā.  Tieslietu ministrija, izpildot doto uzdevumu, saņēma pozitīvus atzinumus par likumprojektu no visām ministrijām, savukārt, lai panāktu vienošanos par likumprojekta tālāko virzību ar Valsts kontroli, Latvijas Banku un Tiesībsargu, tika rīkota institūciju un ekspertu sanāksme par atzinumos par likumprojektu izteiktajiem iebildumiem. Sanāksmes laikā netika panākts vienots viedoklis par likumprojekta nepieciešamību un tālāko virzību, tā kā tās laikā tika pausti atšķirīgi ekspertu un institūciju pārstāvju viedokļi, t.sk., tika apšaubīta likumprojekta nepieciešamība.  Ņemot vērā, ka jautājumu par Sabiedrisko pakalpojumu regulēšanas komisijas statusu likumdevējs atrisināja, izdarot grozījumus likumā „Par sabiedrisko pakalpojumu regulatoriem”, kas stājās spēkā 2011.gada 11.augustā, savukārt autonomās kompetences iestāžu tiesības izdot ārējus normatīvos aktus nostiprinātas to darbību regulējošajos normatīvajos aktos - Latvijas Banka izdod noteikumus, pamatojoties uz likumu „Par Latvijas Banku”, Finanšu un kapitāla tirgus komisija izdod normatīvos noteikumus, pamatojoties uz Finanšu un kapitāla tirgus komisijas likumu, Sabiedrisko pakalpojumu regulēšanas komisijas tiesības izdot lēmumus ir noteiktas likumā „Par sabiedrisko pakalpojumu regulatoriem” – Tieslietu ministrija lūdza rast iespēju sniegt viedokli par grozījumu Latvijas Republikas Satversmē nepieciešamību Saeimas Juridiskās komisijas priekšsēdētājai I.Čepānei.  Tieslietu ministrija 2012.gada 31.janvārī saņēma Saeimas Juridiskās komisijas priekšsēdētājas I.Čepānes atbildi, kurā norādīts, ka Saeimas Juridiskā komisija neatbalsta ne jautājuma par ministra noteikumu izskatīšanu, ne grozījumu veikšanu Latvijas Republikas Satversmē, lai pamatlikumā nostiprinātu autonomās kompetences iestāžu tiesības izdot ārējos normatīvos aktus.  Saskaņā ar Ministru kabineta 2009.gada 13.oktobra noteikumu Nr.1178 „Attīstības plānošanas dokumentu izstrādes un ietekmes izvērtēšanas noteikumi” (turpmāk — MK noteikumi Nr.1178) 65.3.apakšpunktu plānošanas dokumentu pirms tā darbības termiņa beigām var atzīt par spēku zaudējušu ar tiesību aktu, ja sabiedrības attīstības vai politisko vadlīniju maiņas dēļ plānošanas dokumentā izvirzīto mērķu un uzdevumu izpilde vairs nav nepieciešama. |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Tiesību akta projekts paredz atzīt par spēku zaudējušu Ministru kabineta 2005.gada 18.maija rīkojumu Nr.322 „Par Koncepciju neatkarīgo jeb patstāvīgo iestāžu statusa regulēšanai”, tā kā sagatavojamā tiesību akta pieņemšana ietilpst likumdevēja kompetencē, taču Saeimas atbildīgā komisija šāda satura tiesību akta nepieciešamību neatbalsta. |
| 5. | Projekta izstrādē iesaistītās institūcijas | Nav attiecināms |
| 6. | Iemesli, kādēļ netika nodrošināta sabiedrības līdzdalība | Rīkojuma projekts sabiedrības intereses neietekmē, turklāt diskusijas ar ekspertiem notika koncepcijas sagatavošanas procesā. |
| 7. | Cita informācija | Nav |

Anotācijas **II, III,VI, V, VI un VII** sadaļa – projekts šīs jomas neskar.

Tieslietu ministrs G.Bērziņš

18.05.2012 16:10

770

Garā 67036980

Inta.gara@tm.gov.lv